b'\n_START_ARTICLE_\nMargalef\n_START_SECTION_\nEtimologia\n_START_PARAGRAPH_\nTop\xc3\xb2nim d\'origen \xc3\xa0rab, que al segle XII ja apareix escrit Margaleph, i que molt probablement deriva de l\'\xc3\xa0rab "marg khal\xc3\xa4f" (el prat de Khal\xc3\xa4f). El darrer element \xc3\xa9s un antrop\xc3\xb2nim \xc3\xa0rab, que va donar lloc a altres top\xc3\xb2nims catalans com ara Calaf, Calafell, etc.\n_START_SECTION_\nDescripci\xc3\xb3\n_START_PARAGRAPH_\nEs tracta d\'un terme molt muntany\xc3\xb3s, at\xc3\xa8s que tota la meitat sud \xc3\xa9s en territori del mass\xc3\xads del Montsant: aquesta meitat forma part del Parc Natural del Montsant. La meitat nord est\xc3\xa0 composta per tot de contraforts de la Serra de la Llena. Enmig dels dos massissos discorre el riu Montsant, que forma un pant\xc3\xa0 a la part oriental del terme._NEWLINE_Pel nord, com hem dit, el l\xc3\xadmit del terme est\xc3\xa0 constitu\xc3\xaft per contraforts de la Serra de la Llena. En efecte, a l\'extrem nord-oest hi ha el Tur\xc3\xb3 del Llecs\xc3\xb3, encara al l\xc3\xadmit amb la Bisbal de Falset, de 591 m. alt., des d\'on el termenal va seguint unes carenes cap al nord-est fins que, quan empr\xc3\xa8n la direcci\xc3\xb3 nord, es troba ja un tur\xc3\xb3, a la zona de la Pileta, de 653 m. alt. Sempre cap al nord, es va enfilant fins als 699 m. alt., prop del poble de Bellaguarda, i llavors trenca cap al nord-est, per anar a parar al Coll del Grau, a 709 m. Despr\xc3\xa9s, inflexionant cap al sud-est, va seguint una altra carena, per la qual discorre la carretera de Reus a Fraga, que oscil\xc2\xb7la entre els 675 i els 700 metres d\'altitud, fins que, a l\'extrem nord-est del terme, arriba a la Venta, de 794 m. alt. Aquesta carena m\xc3\xa9s cap a llevant enlla\xc3\xa7a amb la Serra de la Llena. En aquest punt, el terme trenca cap al sud-oest, per baixar per la carena de Colldem\xc3\xb2necs i la Fumanya cap al riu de Montsant, que discorre per aqu\xc3\xad a 440 metres d\'altitud, segueix un trosset cap a llevant pel mateix riu._NEWLINE_Al cap de poc s\'enfila cap al sud-est en direcci\xc3\xb3 al Montsant. Aquesta pujada, la fa pel Serrall del Sarra\xc3\xad, fins al Moll\xc3\xb3 Alt, de 1028 m. alt., primer, i la Cogulla, de 1063, despr\xc3\xa9s. Aquesta zona est\xc3\xa0 plena de coves i avencs: cova de l\'Ascla, cova del Teix... Encara cap al sud-oest, baixa cap al Portell de la Cova del Noguer, a 925 m. alt., i quan tor\xc3\xa7a cap a ponent, passa per la Punta del Bep, de 896. Continua baixant per la carena, cap a la Punta del Salom\xc3\xb3, de 582. Des d\'aqu\xc3\xad, ja cap al nord-oest, baixa fins al riu Montsant pel Serrall dels Domenges, i ateny el riu a 369 m. alt. Un cop travessat el riu, tra\xc3\xa7a els l\xc3\xadmits ponentins per una carena que puja per los C\xc3\xb2dols cap a la Punta de l\'\xc3\x80liga, de 585 m. alt., el Tossal del Camp\xc3\xa0s del Serena, de 577, per tancar en el Tur\xc3\xb3 del Llecs\xc3\xb3, esmentat al comen\xc3\xa7ament._NEWLINE_A l\'interior del terme destaquen sobretot la Pileta, de 592 m. alt. i el Tossal de les Ganyes, de 665, al nord de Margalef, les Espadelles, de 656, al nord-est, el Tormo d\'en Glora, de 570, al sud del poble, i el Tormo de l\'Espantafrares, al sud-est, de 643. Ara b\xc3\xa9, la resta est\xc3\xa0 solcat de tot de serres i carenes i, entremig, tot de barrancs._NEWLINE_Entre les pertanyents als contraforts de la Serra de la Llena, hi ha la Serra del Comellar d\'en Trulls, just al nord del terme, i, en direcci\xc3\xb3 sud-est, la Serra dels Horts de Sec\xc3\xa0, la Serra dels Covarxos, el Serrall de les Espadelles, i el Cingle de les Solanes. Pel costat del Montsant cal destacar la Serra de l\'Aufer\xc3\xad, on hi havia hagut mines, la Rovellosa, el Serrall de la Bernarda, la Serra del Tossal Clos, lo Morral... Tot aquest sector est\xc3\xa0 reblert de coves: del Gegant, de la Roba, del Benet, del Miracle, de la Coma Espatllada..._NEWLINE_Des del punt de vista dels hidr\xc3\xb2nims, el principal \xc3\xa9s el riu de Montsant, que travessa el terme aproximadament pel mig, de nord-est a sud-oest. A la part inicial del seu decurs per Margalef, forma l\'embassament que rep el nom del poble, la cua del qual arriba just a l\'entrada dels termes ve\xc3\xafns d\'Ulldemolins i la Morera de Montsant. El riu de Montsant rep per l\'esquerra, procedents de la serra hom\xc3\xb2nima, un bon grup de barrancs: de l\'Aufer\xc3\xad, de la Taverna, del Rac\xc3\xb3 de la Coma Closa, del Rac\xc3\xb3 de la Coma Negra, el de Sant Salvador..._NEWLINE_Destaca l\'abric del Filador, un jaciment arqueol\xc3\xb2gic que ofereix una seq\xc3\xbc\xc3\xa8ncia cronol\xc3\xb2gica de tot el per\xc3\xadode epipaleol\xc3\xadtic a Catalunya, en les seves diverses f\xc3\xa0cies, fins al neol\xc3\xadtic inicial. S\'ubica a 15 metres per sobre del nivell actual del riu Montsant, i a uns 340 metres sobre el nivell del mar, just davant del nucli de Margalef._NEWLINE_Pel costat nord, a la dreta del riu, procedents dels contraforts de la Serra de la Llena, hi ha tot un altre grup de barrancs: el del Bromet, el de les Ganyes (amb el de la Boronada a la cap\xc3\xa7alera), el de les Joveres, i molts altres de curts el nom dels quals nom\xc3\xa9s deuen con\xc3\xa8ixer els habitants de m\xc3\xa9s edat de Margalef._NEWLINE_El poble de Margalef \xc3\xa9s l\'\xc3\xbanic agrupament de poblaci\xc3\xb3 existent en l\'actualitat, sobretot d\'en\xc3\xa7\xc3\xa0 que els masos han anat sent abandonats._NEWLINE_Al sud del terme, en el vessant sud-oest de la Cogulla, destaca l\'ermita de Sant Salvador.\n_START_SECTION_\nCultura\n_START_PARAGRAPH_\nMargalef disposava d\'un Col\xc2\xb7legi d\'Educaci\xc3\xb3 Infantil i Prim\xc3\xa0ria (CEIP), per\xc3\xb2 en l\'actualitat (2011), ja est\xc3\xa0 tancat.\n_START_SECTION_\nEsports\n_START_PARAGRAPH_\nDes de fa 20 anys, el Montsant gr\xc3\xa0cies a la seva roca calc\xc3\xa0ria t\xc3\xa9 el privilegi de ser escalat. Cada any, sobretot a l\'hivern venen escaladors d\'\xc3\xa0rreu del m\xc3\xb3n per gaudir de les roques, fins que ha arribat un punt, en qu\xc3\xa8 els dos c\xc3\xa0mpings que hi han sempre  estan plens. A part de l\'escalada podr\xc3\xadem destacar que els escaladors despr\xc3\xa9s d\'escalar, sempre van a pendre alguna cosa al bar de la pla\xc3\xa7a, per descansar i parlar amb altres escaladors sobre com ha anat el dia.\n_START_SECTION_\nErmita de sant Salvador\n_START_PARAGRAPH_\nL\'ermita de Sant Salvador est\xc3\xa0 situada a 3,5 km del poble de Margalef i es pot accedir tant a peu com en cotxe. L\'edifici est\xc3\xa0 aixoplugat sota una immensa roca. \xc3\x89s una construcci\xc3\xb3 modesta de petites dimensions. L\'original va ser constru\xc3\xafda al segle XVI per\xc3\xb2 el 1936 va ser incendiada i va haver de ser reconstru\xc3\xafda, amb una nau i cor._NEWLINE_Al costat de l\'ermita, i sota la mateixa roca, tamb\xc3\xa9 es pot contemplar la casa de l\'ermit\xc3\xa0 i una font que mai no ha cessat de brollar. Un element curi\xc3\xb3s, igual com passa amb altres ermites del Montsant, \xc3\xa9s que la campana \xc3\xa9s una bomba reaprofitada. T\xc3\xa9 una \xc3\xa0rea recreativa amb barbacoes i tamb\xc3\xa9 una font. Les dues principals festes que se celebren s\xc3\xb3n per Sant Salvador, el 6 d\'agost, i per Sant Marc, el 25 d\'abril. Constitueix un pont per iniciar excursions a la Serra Major de Montsant. Recentment s\'ha recuperat i senyalitzat l\'antic cam\xc3\xad que portava a l\'ermita, el qual recorre un paratge captivador de formacions rocoses curioses._NEWLINE_Pel terme hi ha nombroses coves i avencs, entre els quals es destaquen els cinc avencs de l\'Auref\xc3\xad, de gran fond\xc3\xa0ria, i la cova de la Taverna, de grans dimensions i amb tolls d\'aigua._NEWLINE_En diferents balmes, dites coves per la gent del pa\xc3\xads, utilitzades en temps moderns com a cabanes o corrals, tancades amb parets de t\xc3\xa0pia, s\'han trobat tallers de s\xc3\xadlex. Les m\xc3\xa9s importants s\xc3\xb3n l\'abric o cova del Filador o del Vilar, anomenada aix\xc3\xad perqu\xc3\xa8 al segle XIX hi havia un filador de seda. A l\'interior i a l\'entorn s\'han trobat moltes restes de s\xc3\xadlex, que converteixen el jaciment en un dels m\xc3\xa9s importants del paleol\xc3\xadtic superior de Catalunya, ja que ofereix una seq\xc3\xbc\xc3\xa8ncia cronol\xc3\xb2gica de tot el per\xc3\xadode epipaleol\xc3\xadtic en les seves f\xc3\xa0cies fins al neol\xc3\xadtic inicial.\xc2\xa0_NEWLINE_Pel l\xc3\xadmit nord del municipi discorre la carretera C-242 (N-420, a les Borges del Camp - N-230, a Torrebesses), de la qual arrenca cap al sud, a Coll del Grau, la carretera T-713 (C-242, a Margalef - la Bisbal de Falset).\n_START_SECTION_\nServeis tur\xc3\xadstics\n_START_PARAGRAPH_\nA Margalef hi ha un sol restaurant, Els Tres Pins, i un sol bar, Cal Vernet, que \xc3\xa9s a la placeta. Compta amb un refugi per a escaladors, at\xc3\xa8s que als afores mateix del poble hi ha parets aptes per a l\'escalada, tant per als escaladors experts com per als qui volen iniciar-se en aquesta disciplina._NEWLINE_Tamb\xc3\xa9 compta amb un museu anomenat El Mol\xc3\xad d\'Oli de Margalef. Es tracta d\'un nou equipament cultural d\'\xc3\xbas p\xc3\xbablic del Parc Natural, i el Nou Centre d\'Interpretaci\xc3\xb3 de l\'Oli i les Economies Productives de Montsant, destinat a ser un espai per a la divulgaci\xc3\xb3 del patrimoni natural i cultural de Montsant.'